OPDATERET 20.30: Den 54-årig mand, der tidligere fredag blev sigtet for at have dræbt sin mor i Brønderslev, er til aften blevet varetægtsfængslet i fire uger ved et grundlovsforhør i Retten i Hjørring. Manden er varetægtsfængslet i surrogat og indlagt på psykiatrisk afdeling, oplyser Nordjyllands Politi En 54-årig mand fra Brønderslev fremstilles fredag aften i grundlovsforhør for lukkede døre ved Retten i Hjørring. Manden er sigtet for at have dræbt sin 75-årige mor. Det oplyser Nordjyllands Politi i en pressemeddelelse. - Vi fremstiller den pågældende person med krav om varetægtsfængsling i fire uger, mens vi efterforsker videre i sagen, siger politikommissær Henrik Staal. Manden er sigtet for manddrab efter straffelovens paragraf 237. Politi og anklagemyndighed vil ved grundlovsforhøret begære lukkede døre af hensynet til efterforskningen. Har efterforsket sagen hele dagen Nordjyllands Politi har siden fredag morgen været til stede på mandens adresse i Brønderslev. Her har de efterforsket det, politiet betegner som et mistænkeligt dødsfald. Politiet blev fredag klokken cirka 05.15 kaldt til adressen i Brønderslev, fordi en 75-årig kvinde ved 04-tiden havde slået hovedet alvorligt. Kvinden var efterfølgende blev transporteret til sygehuset i en ambulance, og her døde hun klokken 05.13 af de skader, hun havde pådraget sig. På grund af begæringen om dørlukning og sagens omstændigheder i øvrigt har Nordjyllands Politi på nuværende tidspunkt ingen yderligere informationer i sagen eller om politiets efterforskningsarbejde, der blandt andet består af en række afhøringer, retsmedicinske og tekniske undersøgelser samt undersøgelser på adressen i Brønderslev.

Referat:
En 54-årig mand fra Brønderslev fremstilles fredag aften i grundlovsforhør ved Retten i Hjørring. Han er sigtet for at have dræbt sin 75-årige mor.